Barmy Army: Spoghotel se biervooraad in ŉ japtrap kafgedrafArgieffoto van Engeland se “Barmy Army” (2013) Foto: AFP PHOTO/William WEST Die luukse Table Bay-hotel se Castle-biervoorraad is in Desember binne ŉ paar minute uitverkoop toe die jolige Barmy Army op die kroeg toegesak het. Michael Farr, algemene bestuurder van die Sun International-groep, het gesê 140 lede van die Barmy Army, Engeland se amptelike ondersteuningsgroep wanneer sy krieketspan oorsee speel, het by die vyfsterhotel tuisgegaan tydens die tweede toetswedstryd tussen Suid-Afrika en Engeland op Nuweland. Volgens Farr het die groep binne 20 minute die Union Bar se Castle-voorraad opgedrink. “Die gewildste drankie vir ons Engelse besoekers was ons plaaslike Castle Lager,” het hy bygevoeg. “Ons kos en drankverkope wys dat Desember 2015 een van ons beste maande nog ooit was.” Lede van die Barmy Army was ook van die rekord 3,05 miljoen mense wat tydens Desember die V&A Waterfront besoek het om voordeel te trek uit die gunstige wisselkoers. Carla White, woordvoerder van die V&A Waterfront, het gesê die toename in die aantal besoekers kan toegeskryf word aan ŉ aantal faktore, waaronder die Nuwejaarskriekettoets. Een van die gunstelingliedjies wat die Barmy Army tydens die toer gesing het, was: “Ons het R24 vir elke pond, R24 vir elke pond…” op die wysie van “He’s got the whole world in his hands”. Kaapstad staal homself wanneer die Barmy Army in Februarie sal terugkeer vir die eendagreeks en T20-wedstryde.